Frogner stadion

Frogner stadion er et stadionanlegg på Frogner i Oslo i utkanten av Frognerparken. Etter rehabiliteringen i 2009 har banen fått en hel kunstfrossen isflate for bandy og hurtigløp på skøyter. Sommerstid er det kunstgressdekke på banen, og arena for amerikansk fotball, lacrosse og fotball. Foruten skøytesport og bandy har banen gjennom historien vært arena for både cupfinaler i fotball og internasjonale friidrettsstevner. Fra og med 2010-sesongen har både Frigg Oslo og Lyn Fotballs A-lag brukt Frogner stadion som hjemmebane, samt Frigg Bandy. Det er også hjemmebane og treningsanlegg for Oslo Vikings.


== Historie ==

Det første Frogner stadion ble anlagt i 1901, og ble snart byens hovedarena for skøyteløp. Inntil da hadde skøytekonkurranser gått på Frognerkilen, på Majorstubanen eller utenfor Vippetangen. Gamle Frogner stadion, som etterhvert også ble brukt til fotball, lå omtrent der tennisbanene ved Kirkeveien ligger i dag. I 1914 ble Frogner stadion flyttet til sin nåværende plassering. Frem til andre verdenskrig var dette hovedarena for skøytesporten i Oslo, etter krigen overtok Bislett denne rollen.

I 1948 brant tribuner og klubbhus, og et nytt anlegg ble ikke fullført før i 1965. Oslo Skøiteklub hadde fortsatt en del aktivitet på banen, blant annet det årvisse Oscarløpet. På grunn av ustabile forhold og stadig lengre mildværsperioder utover på 1980-tallet, ble imidlertid stadig mer av skøyteaktiviteten i byen flyttet til Valle Hovin kunstisbane.
I 2009 ble det satt i gang større rehabiliteringsarbeider på banen. Planen var at en ny kunstisbane skulle åpne i løpet av sesongen 2009/10, men snaut to uker før den planlagte åpningen i januar 2010 ble igangsettelsen av kunstisanlegget utsatt en sesong på grunn av forsinkelser i byggearbeidene. Den nye kunstfryste hurtigløpsbanen ble åpnet i forbindelse med NM i hurtigløp i desember 2010. Kong Harald V stod for den formelle åpningen.


=== Store arrangementer ===
Frem til 1940 ble alle internasjonale skøytemesterskap i Oslo ble holdt på Frogner stadion, så nær som VM i 1925, som ble holdt på Bislett. Midt på 1930-tallet ble Frogner stadion verdens viktigste bane for utvikling av hurtigløp for kvinner; de tre første uoffisielle verdensmesterskap for kvinner, i 1933, 1934 og 1935, ble avholdt her.

VM 1914, vinner Oscar Mathisen
VM 1922, vinner Harald Strøm
EM 1924, vinner Roald Larsen
EM 1928, vinner Clas Thunberg
VM 1929, vinner Clas Thunberg
VM 1930, vinner Michael Staksrud
VM 1935, vinner Michael Staksrud
EM 1936, vinner Ivar Ballangrud
VM 1937, vinner Michael Staksrud
EM 1938, vinner Charles Mathiesen
VM for kvinner 1938, vinner Laila Schou NilsenI februar 1920 hadde Oscar Mathisen en duell mot amerikaneren Bobby McLean foran et stort publikum på Frogner stadion. Mathiesen vant denne duellen over fire distanser og fikk med dette den uoffisielle tittelen Professional World Champion.


=== Verdensrekorder satt på banen ===
Allerede i åpningsstevnet 10. januar 1914 satte Oscar Mathisen verdensrekord på 500 m på den nye banen med 43,7 – første tid under 44 sekunder. Dagen etter gikk han 1500 m på 2.19,4, som var første tid under 2.20.
Senere satte både Oscar Mathisen, Harald Strøm og Ivar Ballangrud verdensrekord på 5000 m på denne banen. På 1930-tallet ble det seks ganger satt verdensrekord for kvinner på Frogner – ved skøytepionerene Synnøve Lie, Undis Blikken og Laila Schou Nilsen. Schou Nilsens 2.38,1 sto urørt i 13 år.
Etter krigen er det ikke satt noen verdensrekorder på Frogner stadion.


=== Oscar Mathiesen og Sonja Henie ===
Frogner stadion var hjemmebane både for Oscar Mathisen og Sonja Henie, som begge er blitt hedret med egen statue utenfor banen. Statuen av Oscar Mathiesen, som er formet av Arne Durban, ble avduket i 1959. Oscarstatuetten, en pris for årets største skøytebragd, er en miniatyr av denne statuen.
Statuen av Sonja Henie, formet av Per Ung, ble avduket i 1986.

		
		
		
		
		
		
		


== Rehabilitering av banen ==
I løpet av de siste tiårene har det vært mange forslag til planer for videre utvikling av området, både innendørs skøytehall og fotballstadion, men dette har som oftest strandet på manglende økonomisk dekning og av hensyn til det fredede Vigelandsanlegget. I april 2008 ble det endelig vedtatt å bevilge penger til en rehabilitering av anlegget, som omfattet både bygging av hel kunstisbane og rehabilitering av garderobeanlegg og klubblokaler.Sommeråpningen av banen ble foretatt av idrettsbyråd Jøran Kallemyr 9. august 2010 foran kampen Frigg Oslo FK – Vålerenga 2. En kamp Frigg forøvrig vant 3-0.
Den 20. november 2010 spilte Frigg Bandy's A-lag den første A-lags bandykamp noensinne på Frogner Stadion i nyere tid. Motstanderen var Øvrevoll/Hosle 2.


== Se også ==
Gamle Frogner stadion


== Referanser ==


== Eksterne lenker ==
(en) Frogner stadion – kategori av bilder, video eller lyd på Commons 
Oslo Skøiteklubs hjemmeside
(en) Frogner stadion – Profil og resultatoversikt på SpeedSkatingNews.info. . Frogner Stadion kunstis (2010– )
(en) Frogner stadion – Profil og resultatoversikt på SpeedSkatingNews.info. . Frogner Stadion (1914–1992)
Profil og resultatoversikt på SpeedSkatingStats.com en nl
«Frogner Stadion» (engelsk). Skateresults.com. Arkivert fra originalen 10. februar 2010. Besøkt 10. november 2015. 
«Oslo Fr – Frogner» (engelsk). Skatebase.com. Arkivert fra originalen 18. januar 2004. Besøkt 10. november 2015. 
Digitalt fortalt: «Bobby is in town» (skrevet av Per Olav Torgnesskar, ABM-utvikling) (besøkt 11. mars 2012)
(en) Frogner stadion på Oslo Vikings hjemmeside.
(no) Frogner stadion i Store norske leksikon